Georg Baselitz peintre-graveur
Exposiziun en il Museum d’art Grischun

(bkm.) Georg Baselitz – naschì dal 1938 sco Hans-Georg Kern a Deutsch-baselitz (Saxonia), emigrà 1957 en la part occidentala da Berlin – vegn quintà dapi bundant 25 onns tar ils artists ils pli renumads dal preschent. 

Sia externaziun programmatica «La realitad è il maletg, ella n’è segir e franc betg sin il maletg», sa referescha sin sia creaziun artistica cumplessiva, en emprima lingia dentant sin ils motivs che vegnan dapi 1969 «mess sin il chau» e ch’èn er concepids uschia. En l’ambient dominant dal Minimal Art e da l’art da concept è Baselitz bain restà fidaivel a la pictura figurativa. Per promover la pictura che s’orientescha tenor l’object ha el dentant entschavì a metter sin il chau ses temas preferids: act, purtret, cuntrada, evla, natira morta. 

Cun la vieuta consequenta dals objects represchentads ha l’artist cuntanschì ina nova posiziun dal maletg ch’è independenta dal motiv. Cun quai ha el scurlattà il fundament da nossa vesida che sa fida dapi la renaschientscha tempriva d’in spazi dal maletg construì a moda perspectivic-tectonica. La vista radicalmain midada sin ils objects sforza il contemplader da sa distanziar dal giavisch d’identifitgar l’object sin il maletg e da sa concentrar enstagl sin il cuntegn formal-estetic. 

Ultra da la pictura e la sculptura in lain ha Baselitz creà dapi l’entschatta dals onns 60 in’ovra vasta da gravuras. A l’entschatta da l’onn 1977 ha l’artist produci ses emprim entagl en linol monumental. El ha alura applitgà savens questa procedura che collia la pictura e la grafica, perquai che l’artist tracta savens a maun las ovras stampadas. Ultra da quai exista ina gronda sumeglientscha tranter l’elavuraziun dals gronds tscheps da lain u da linoleum che dovra gronds sforzs corporals ed il process da crear las sculpturas da lain picturadas. 

L’exposiziun, malgrà sia furma concentrada, intermediescha cun passa 50 ovras, per part en format grond, ina survista fascinanta da las gravuras da Georg Baselitz ch’entschaiva cun lavurs fitg temprivas da 1964 e maina tar las ovras las pli giuvnas. Tut las ovras exponidas derivan dal Cabinet des estampes a Genevra che posseda la pli gronda collecziun da gravuras da Baselitz. 

Vernissascha: venderdi, ils 2 da favrer 2001, 19.00.
Exposiziun: 3 da favrer – 18 da mars 2001.